  Виталий Пронин Кызьы «Свобода» хозяйство луиз бере кылись Эштосын ужасьёс нуназеяны берто дэмен.Сьӧлта ёросысь «Свобода» хозяйство кӧня ке ар талэсь азьвыл гинэ синмаськымон ужаз, солэсь мукетъёсыз адӟем карылӥзы. Берло шуак лябӟиз. Уждун но тыремысь дугдӥз. Югдурзы туннэ каллен тупатӥське.Юнме уксё кисьтонХозяйстволэн рос-прос ужамез данаказ учырын потэ кивалтӥсь бордысь. Таяз рад со туж зол шӧдӥськиз: Денис Колобаев удыссэ ӧз вормы. Ёрос администрациысь гурт удысъя управлениен кивалтӥсь Николай Ардашев верамъя, хозяйстволэн 1,5 миллион манет тырымтэ вытъёсыз. Эшшо ке Пенсионной фондэ но начислениос лэсьтымтэ. Со сяна кредитъёс дыраз берыктымтэ. Вань та пунэмъёсты пытсан вылысь ик уждун тыремысь дугдӥзы.Туала арын одӥг хозяйство но кредитъёстэк ужаны уг быгаты, дыр. Но «Свободалэн» ог 20 миллион манет тыр пунэме пыремез юнме луиз, лэся. Бадӟым уксё кисьтэмын вал пудо вордонъя комплекс лэсьтыны. Скал кыскыны «Ёлочка»  установка но пуктӥзы - огкутскемен 20 скалэз кыскыны луымон вал со. Но со туннэ уг ужа. Хозяйствоын ӟеч выжыысь пудозы вань ке но, сое Кечгуртысь (Гамберовоысь) вуж гидазы возё, таиз ик оскымонгес, шуо. Нош Выль Мӧньялась выль комплексын омырын мускытэз трос, лэся. Отын начар пудоез гинэ возё, умойзэ отчы пыртыны уд дӥсьты, шуэ хозяйствоысь зоотехник-селекционер Юлия Буранова. Таин сэрен дуно дунын пуктэм йӧл кыскон установкаос но сыномыса сыло.- Оло, асьме бордысь но потӥз ни комплексэз аналтон. Нырысь отын умой пудо вал. Но котькуд скал борды нимысьтыз адями юнматэмын ӧвӧл ке, котькудӥз мылпотэмезъя гинэ ужаны кутске. Чалякгес кыско но кошко, мон места мукет смена лыктоз но рос-прос утялтоз ай шуыса. Озьы скалъёс сӧриськизы, я кык ноны, я ӧлексы кылизы. Таӵе ик югдуре мукет гидъёсысь но скалъёс медаз вуэ шуыса, соосты группаослы люкылӥмы, - шуэ Юлия Буранова.Туннэ хозяйствоын ваньмыз пудозы 1 сюрс 700 йыр. Со пӧлысь 600-эз - кысконо скалъёс.  Пудозэс йылтэмзы потэ ик, но 70 процентэз скалъёссы воспалениен курадӟо, соин но кунян шедьтыны курадӟо. Сюроосты нуналлы быдэ сямен эмъяно. Ветеринарзы огназ ужа,  гидъёс пӧртэм гуртъёсы пуктэмын - ваньмаз уг вуттӥськы.Тапалан, гурт удысын сяна, мукет уж ӧвӧл. Райпо вань на. Но отчы трос муртэ уз кутэ ук. Нош хозяйствоын 140 кузя ужало. Уждун басьтымтэысьтызы куд-огез Ува пала но кошкыны ӧдъяз. Соин но коллектив шуге-леке сюриз, ваньмаз вуттӥськыны ӧз быгатэ ни. Ма, мылкыдзы но куашказ, «Свобода» быре ни шуыса.- Воксё-воксё копейкатэк возизы шуыны уг луы. Бухгалтеръёс котькудмы понна ик сюлмасько, - шуэ Юлия Буранова. - Дояркаосты ӝоже уськытытэк тыршизы. Соос уксё поттӥсьёсмы уго - йӧл хозяйстволы барыш вае. Собере, ужзы но секытгес: нуналаз 3 пол скал кыско. Колхозын ужась кузпалъёс пӧлысь огезлы ке но уждун тырыны выризы. Мынам картэлэн уждунэз тырмыт, эшшо ке анай-атаен улӥськомы. Соин ик шуге-леке ӧм вуылэ.Ачиз Юлия Буранова  Ижысь гурт удысъя академиын дышетсконзэ йылпумъямез бере хозяйствоын кыкетӥ арзэ гинэ ужа ай. Уг жаляськы, пе. Шоро-куспо уждунэз 9 сюрс манет луэ. Ю. Буранова сяна но егитъёс вань. Таослэн мылкыдзы ӝутӥське ни. Хозяйствозэс валтыны уго алигес мукет муртэ пуктӥзы - райпоен кивалтэм нылкышноез Нина Артемьеваез.Пыкмонысь потон«Свободае» кивалтӥсь быдэс ёросэн кема утчазы. Николай Ардашев верамъя, лябӟыны шӧтам колхозэ туала арын нокинлэн ик мынэмез уг поты ни. Нош Артемьева копейкаез лыдӟыны быгатэ, боевой, шуо, соин ик «Свободаез» ӝутыны быгатэмезылы ёросын оско. Аслаз но мылкыдыз бадӟым.- Коллективен тодматскыны лыктэме бере пайми: макем визьмоесь специалистъёс татын, - шуэ Нина Степановна. - Али но абдрасько, кызьы соосын ужатэк, кенешытэк луэ вал меда? Экономикаез азинтонъя анализ лэсьтыны косӥ. Шорам долкаса учкизы: ноку, пе, сыӵе ужен выреммы ӧвӧл. Ужамзылэсь ӟечлыксэ эскерись гинэ но берло дыре вылымтэ ни. Быгатытэк кивалтэмен сэрен но колхозлэн бадӟым пунэмъёсыз люкаськизы. Ужаны кутски но, коллектив шуиз: интыямы пукыса, пыкмиськеммы, йырысьтымы тузонзэ поттыны дыр вуэмын.Туннэ туж потэ кунян гид ӝутэме. Огез вань: кӧс, югыт, паськыт. Сыӵе азьын кунянъёс но ӝог чебертӥсько. Но со тырмыт ӧвӧл. Пудо йырез будэтытэк нокызьы но уз луы. Нош сое сюдоно. Озьыен, пудо сиён дасян борды кырмиськоно. Документъёсты учкыса потӥ но, берло аръёс ӵоже одӥг бусые но удобрение поттэмын ӧвӧл. Нош минералъёстэк-сылалъёстэк кыӵе урожай басьтод меда? Фуражмы но толзэ потыны уз тырмы. Кӧня ке удобрение басьтӥмы ни. Эшшо кулэ на. Кинлы но солы, оло, уг кельшы тросгес но золгес ужаны. Но мон лыдъясько: рос-прос улэммы потэ ке, озьыен, рос-прос ужано,  - шуэ Н. Артемьева.Но «Свободаын» эриксэс пачкатэмлы, гань-гань уж дурын пукемлэсь алонлы шум гинэ пото. Гижысь-пиньысь тыршыны асьсэос но дасесь. Валало уго: огъя кужымен ӧз басьтӥське ке, колхоззэс уз ӝутэ. Электромонтёр но сварщик Геннадий Бурков шуэ:- Выль кивалтӥсьмы умой-умой кырмиськиз кадь. Обедэ гинэ но тупатэм дыръя гинэ на лэзьяло, дисциплинаез чаклало. Ма, мон пенсионер ни, ужаны тырмоз, шуисько вал. Но Нина Степановна лыктэмен, ужаны мылкыды бадӟым луиз. Ма мынам гинэ шат? Мукет пенсионеръёс но выльысь берытскизы. Азьвыл кузёмы кунянъёсты Волгоград улосэ машинаосын-машинаосын келя вал. Али оскон будӥз азинтӥськонлы. Со азинтӥськонэз гуртоос лэсьтыны кулэ дэмен. Елена Сараматова Туспуктӥз Владимир Беломорских Теги: гуртудыс Сьлта экономика  